Hojsík, Martin, poslanec Európskeho parlamentu (2020-07-08):
Ďakujem, pán predsedajúci. Vážení páni ministri, vážené pani poslankyne, vážení páni poslanci, vaše rozhodnutia budú tie, ktoré určia budúcnosť Slovenska nie na tieto štyri roky, ktoré sú vaším volebným obdobím, ale podľa všetkého na desiatky rokov dopredu. Je to niečo, čo bude určovať to, ako naša krajina bude vyzerať a to je obrovská zodpovednosť. Pretože to, čomu čelíme, neni len korona a netvárme sa, že skončila. Vo svete sa tá situácia stále zhoršuje a včerajších 31 prípadov na Slovensku hovorí o tom, že ani my nie sme za vodou. Je to aj ekonomická kríza, ktorá sa ešte len začína rozbiehať, ale ktorej dôsledky budeme cítiť ešte dosť dlhú dobu. A nesmieme zabudnúť ani na klimatickú krízu. Klimatická kríza, oproti ktorej, keď ju nebudeme riešiť, si budeme hovoriť, že, ú, korona, tá bola taká jednoduchá, pretože naozaj si žijeme nad pomery. Povedzme si rovno, ako by vyzeral štátny rozpočet, keby išiel od polovičky mája na dlh? A to je presne to, čo robíme s naším planetárnym rozpočtom my Slováci, nie nejakí bohatí Američania. My žijeme nad planetárne pomery na Slovensku od polovičky mája a to je varovanie. To som presvedčený, že vy ako minister financií, tak minister hospodárstva si trhali vlasy, keby sme takto fungovali. Preto musíme zvládnuť všetky tri krízy, koronu, ekonomickú krízu aj klimatickú krízu. A musíme ich zvládnuť tak, že budeme na konci dňa mať tri P: budeme mať prácu, budeme mať planétu, na ktorej sa dá žiť, a budeme mať profit. Pretože povedzme si rovno, nemôžme to robiť tak, že budeme vyhadzovať peniaze z okna a tlačiť ďalšie. Potrebujeme mať dôstojnú prácu pre ľudí na Slovensku, ktorá bude dôstojne odmenená. Potrebujeme mať životné prostredie, ktoré si zachováme ako našu dedovizeň aj pre budúce generácie. A potrebujeme sa k planéte správať tak, že nebudeme svoje problémy znečisťovania vyvážať inde. A potrebujeme profit, aby sme dokázali na konci dňa tie záväzky, ktoré zoberieme, splatiť, aby sme dokázali to, aby sa u nás oplatilo nielen pracovať a žiť, ale aj podnikať. Fond obnovy sa naozaj dá prirovnať k Marshallovmu plánu, ale ono sa dá prirovnať aj k Marshallovmu plánu to, ako bude, sa k nemu postaví Slovensko. Kedysi pred vyše 70 rokmi sme ešte ako Československo, ešte pred komunistickým pučom pod tlakom Moskvy Marshallov plán odmietli a vrátili sme sa naspäť do budovania ťažkého priemyslu, do budovania takpovediac hospodárstva 19. storočia, zatiaľ čo Západ sa progresívne posúval dopredu a budoval modernú ekonomiku. V podobnej situácii sme teraz, je to otázka, či sa my budeme vracať naspäť, alebo si budeme budovať ekonomiku, ktorá je pripravená na 21. storočie, ktorá aj dokáže byť digitálna, ktorá funguje v limitoch, ktoré nám planéta dáva. Svet sa mení. My si môžme hovoriť, že, nie, my neuznávame klimatickú krízu, veda, to je celé niečo, čo sa nás netýka. My musíme myslieť len na náš zisk. V skutočnosti to je tak, že svet sa bude meniť aj bez nás. Či chceme, či nie, ten automobilový priemysel od spaľovacích motorov odíde. A viete čo? Tie elektromobily alebo vodíkové automobily potrebujú omnoho menej súčiastok. Pokiaľ my sa nezačneme teraz meniť, tak o desať rokov sa budeme pozerať na Detroit a hovoriť si, že, ú, tí sa majú ale naozaj dobre. A na tieto zmeny musíme začať myslieť teraz a musíme ich začať teraz robiť a tragickou zhodou okolností plán obnovy je našou jedinečnou šancou ich teraz rozbehnúť. Musíme myslieť na to, ako budeme transformovať náš ťažký priemysel, lebo je zmyslom nie, aby to, aby sa zavrel U. S. Steel. Zmyslom má byť to, aby sme dokázali im pomôcť, aby sme dokázali udržať pracovné miesta a prejsť na výrobu, ktorá nebude produkovať emisie. Nebude to dnes, nebude to zajtra, ale začať musíme dnes. Priznám sa, po sto dňoch tejto vlády mám veľké obavy, či to zvládneme. Nedokázali sme dostatočne rýchlo čerpať prostriedky európske, ktoré nám boli uvoľnené a urobené ako flexibilné. Riešime obmedzovanie práv žien, riešime kauzu plagiátu, ale nevidím poriadne na stole plány na to, ako tú krajinu posunúť dopredu. Ja som behom troch týždňov dokázal so svojím tímom pripraviť, a s vypočutím rôznych stakeholderov, návrhy plánu zelenej obnovy ešte začiatkom mája. To sú z projektov, ktoré už existujú v celkovej hodnote asi 1,5 mld. A čo som ja? Ja som len obyčajný europoslanec. Ja očakávam, že vláda a že aj vy sa zapojíte do toho, ako postaviť plán zelenej obnovy. A ja v Európskom parlamente urobím všetko pre to, aby som Slovensku vybojoval čo najlepšie podmienky, a budem sa snažiť prispieť do tejto debaty aj tu, ale to, ako to dopadne, je na vás aj na tejto vláde. Preto, pán premiér Matovič, vážené pani poslankyne, vážení poslanci, nepokazte nám to! Ďakujem. (Potlesk.)